Christin Thea Wathne

Christin Thea Wathne (født 1969) er en norsk kriminolog, som er forsker I og forskningsleder ved Arbeidsforskningsinstituttet ved Oslomet – storbyuniversitetet.

Wathnes fremste forskningsinteresser er reformer i politiet, ledelse, New Public Management, organisasjonslæring, målstyring og ulike arbeidsmiljøspørsmål.

Utdanning og yrkeskarriere 
Wathne har hovedfag i sosiologi, mastergrad i ledelse og doktorgrad i kriminologi, alle fra Universitetet i Oslo. Både mellomfagsoppgaven, hovedfagsoppgaven og doktorgradsavhandlingen omhandlet politiet. Doktoravhandlingen fra 2015 hadde tittelen Som å bli fremmed i eget hus: Politiets opplevelse av mening og motivasjon i lys av nye styringssystemer. I avhandlingen tar Wathne for seg hvordan reformer som mål- og resultatstyring har påvirket politirollen, politiansattes arbeidsoppgaver og interne kultur, samt deres opplevelse av mening og motivasjon i utførelsen av arbeidet. Dette forskningsarbeidet ble grunnlaget for boken Målstyring i politiet: I teori og praksis (2018).

Wathne fikk tidlig et innsideblikk i politietatens arbeid. Som ung fikk hun sommerjobb i tyveriavsnittet ved politiet i Oslo, og etter videregående ble hun ansatt som kontorfullmektig samme sted. Wathne arbeidet deretter flere år i Arbeidstilsynet, før hun ble ansatt som forsker ved AFI i 2001.

Avdekket tall-juks i politiet 
I forbindelse med doktorgradsavhandlingen gjennomførte Wathne i 2013 en spørreundersøkelse blant norske politifolk. Undersøkelsen avdekket at mer enn hver femte polititjenestemann jukset med tallene for å pynte på statistikken. Drøyt 2200 politiansatte fra alle landets politidistrikter deltok i undersøkelsen, og 22,1 prosent av disse oppga at de i løpet av det siste året hadde oppgitt bedre tall enn det var grunnlag for. 12,2 prosent oppga at de hadde oppgitt for gode tall én til fem ganger, 5,4 prosent hadde trikset minst seks ganger, mens 4,5 prosent hadde trikset helt systematisk. Avisen Verdens gang (VG) publiserte avsløringene om tall-manipuleringen i januar 2017, hvorpå daværende justisminister Per-Willy Amundsen (Frp) gikk ut og ba Politidirektoratet om å gjennomgå sine rutiner.

Forskningsgrupper 
Wathne har deltatt i flere forskningsgrupper. Per august 2020 inngår hun i følgende:

 Arbeid, Ledelse og Mestring (ALM). Wathne leder denne forskningsgruppen, som er underlagt Arbeidsforskninsinstituttet. Forskningsgruppen kombinerer kunnskap om arbeidslivets overordnede utvikling med kompetanse innen ledelsesforskning, arbeidsmiljøforskning og konflikthåndtering. Gruppen utarbeider og gjennomfører flere årlige barometer-undersøkelser, og forsker på temaer som bemanningsbransjen, kjønnsbalanse i ledelse, den norske ledelsesmodellen, medvirkning og medbestemmelse, New Public Management, eldres arbeidsdeltakelse og digitalisering i arbeidslivet. Oppdragsgivere er både privat og offentlig sektor, samt ulike organisasjoner.
 Digital innovasjon og strategisk kompetanse i organisasjoner (DISKO). Wathne er medlem av denne forskningsgruppen, som er underlagt Fakultet for samfunnsvitenskap ved Oslomet – storbyuniversitetet. Gruppen skal bidra med forskningsbasert kunnskap om hvordan nye digitale teknologier (som kunstig intelligens, blokkjeder, tingenes Internett og stordata) anvendes, samt de organisatoriske konsekvensene av denne teknologibruken. Oslomet – storbyuniversitetet har inngått en samarbeidsavtale med IBMs Watson - som er selskapets teknologiske løsning knyttet til kunstig intelligens og maskinlæring. Dette gir forskerne en mulighet til å studere bruk av slik teknologi i organisasjoner. Forskningsgruppen består av forskere fra Handelshøyskolen ved Oslomet – storbyuniversitetet og Institutt for informasjonsteknologi samme sted.
 Politireformer. Wathne er også medlem av forskergruppen Politireformer, som er underlagt Politihøgskolen. Forskergruppen skal belyse hvordan reformer påvirker politiets rolle, oppgaver, arbeidsmetoder, og oppgaveløsning, samt hvordan reformene påvirker befolkningens velferd, trygghet og sikkerhet. Wathne deltar for tiden i forskningsprosjektet "Nærpolitireformen: Standardisering og profesjonalisering av politiet".

Vitenskapelige publikasjoner 
Et utvalg Wathnes vitenskapelige publikasjoner:

 Wathne, Christin Thea (2020). New Public Management and the Police Profession at Play. Criminal Justice Ethics. Vol. 39.
 Gundhus, Helene Ingebrigtsen; Talberg, Olav Niri; Wathne, Christin Thea (2019). Politiskjønnet under press. Sunde, Inger Marie; Sunde, Nina (Red.). Det digitale er et hurtigtog!: Vitenskapelige perspektiver på politiarbeid, digitalisering og teknologi. Politiskjønnet. s. 83-115. Fagbokforlaget.
 Wathne, Christin Thea (2019). Welfare professionals in transformation – the case of police officers in Norway. Hvid, Helge Søndergaard; Falkum, Eivind (Red.). Work and Wellbeing in the Nordic Countries. Critical Perspectives on the World's Best Working Lives. Chapter 13. s. 260-282. Routledge.
 Wathne, Christin Thea (2018). Styringens usynlige og uhyggelige (h)ånd. Heen, Hanne; Salomon, Robert H (Red.). Varme konflikter i arbeidslivet. Organisatoriske perspektiver og håndteringsmetoder. Kapittel 5. Gyldendal Akademisk.
 Gundhus, Helene Ingebrigtsen; Talberg, Olav Niri; Wathne, Christin Thea (2018). Konturene av en ny politirolle: Politiansattes erfaringer med politireformen. Sørli, Vanja Lundgren; Larsson, Paul (Red.). Politireformer: Idealer, realiteter, retorikk og praksis. Kapittel 10. Cappelen Damm Akademisk.
 Wathne, Christin Thea (2018). Målstyring i politiet. I teori og praksis. ISBN 9788202572563. 198 s. Cappelen Damm Akademisk.
 Gundhus, Helene Ingebrigtsen; Larsson, Paul; Sørli, Vanja Lundgren; Talberg, Olav Niri; Wathne, Christin Thea (2018). Nærpolitiidealet under press. Sørli, Vanja Lundgren; Larsson, Paul (Red.). Politireformer: Idealer, realiteter, retorikk og praksis. Kapittel 17. s. 341-365. Cappelen Damm Akademisk.
 Ellingsen, Dag; Underthun, Anders; Wathne, Christin Thea; Ingelsrud, Mari Holm (2018). Arbeid gjennom bemanningsbyrå i Norge: En mangfoldig typologi av arbeidstakere. Søkelys på arbeidslivet. Vol. 35.
 Wathne, Christin Thea (2016). Kvinners plass i politiet i lys av arbeidsmetoder. Tidsskrift for kjønnsforskning. Vol. 40.
 Wathne, Christin Thea (2012). The Norwegian Police Force: a learning organization?. Policing: An International Journal of Police Strategies & Management. Vol. 35.

En fullstendig liste over Wathnes vitenskapelige publikasjoner ligger på Oslomets ansattside.

Referanser

Eksterne lenker 

 Mer info om Christin Thea Wathne på Oslomets ansattside.
 Wathnes publikasjoner på Cristin.

Personer tilknyttet Arbeidsforskningsinstituttet
Norske forskere